กสิกรไทยคงประมาณการส่งออกปีนี้ไว้ที่ 7%
ศูนย์วิจัยกสิกรไทย ชี้ แม้กระทรวงพาณิชย์ทบทวนตัวเลขส่งออกเดือนเม.ย. แต่ไม่มีผลต่อประมาณการทั้งปีที่ 7%
1 มิ.ย. 2556

ศูนย์วิจัยกสิกรไทย ชี้ แม้กระทรวงพาณิชย์ทบทวนตัวเลขส่งออกเดือนเม.ย. แต่ไม่มีผลต่อประมาณการทั้งปีที่ 7% 
ศูนย์วิจัยกสิกรไทย รายงานว่า เมื่อวันที่ 30 พ.ค. 2556 กระทรวงพาณิชย์ได้ประกาศปรับทบทวนข้อมูลการส่งออกของไทยในเดือนเม.ย. 2556 ทำให้อัตราการขยายตัวของการส่งออกชะลอลงมาที่ 2.9% (YoY) เมื่อเทียบกับช่วงเดียวกันปีก่อน เทียบกับข้อมูลเดิมซึ่งรายงานเมื่อวันที่ 23 พ.ค. 2556 ที่ขยายตัว 10.5% (YoY) โดยมูลค่าการส่งออกเดือนเม.ย. ชุดใหม่ดังกล่าว สะท้อนภาพการชะลอลงอีกครั้งของอัตราการเติบโตของภาคการส่งออกของไทย หลังจากที่ขยายตัว 4.5% (YoY) ในเดือนมี.ค. 2556 
ทั้งนี้ หมวดเครื่องคอมพิวเตอร์ อุปกรณ์และส่วนประกอบ เป็นรายการหลักที่มูลค่าการส่งออกถูกปรับทบทวนลง 1,289.6 ล้านเหรียญสหรัฐ  มาอยู่ที่ 1,423.3 ล้านเหรียญสหรัฐ จากข้อมูลเดิมที่ 2,712.9 ล้านเหรียญสหรัฐ ซึ่งทำให้ศูนย์วิจัยกสิกรไทย ประเมินว่า ยังคงต้องรอเวลาอีกระยะที่สัญญาณการฟื้นตัวของอุตสาหกรรมนี้ จะภาพที่ชัดเจนมากขึ้น
อย่างไรก็ตาม การปรับทบทวนมูลค่าส่งออกนี้ ไม่ได้มีผลกระทบต่อตลาดส่งออกหลัก เพราะมีการเปลี่ยนแปลงเฉพาะมูลค่าการส่งออกของไทยไปฮ่องกงเท่านั้น อย่างไรก็ดี ศูนย์วิจัยกสิกรไทยยังคงมุมมองที่ค่อนข้างระมัดระวังต่อทิศทางเศรษฐกิจของประเทศที่เป็นคู่ค้าสำคัญ อาทิ จีน สหรัฐฯ ญี่ปุ่น และยูโรโซน ในช่วงหลายเดือนข้างหน้าไว้เช่นเดิม
สำหรับมูลค่าการส่งออกที่ชะลอลงดังกล่าว ทำให้ไทยบันทึกยอดขาดดุลการค้าเพิ่มมากขึ้นมาที่ 4,141 ล้านเหรียญสหรัฐ (เทียบกับข้อมูลเดิมที่ขาดดุล 2,852 ล้านเหรียญสหรัฐ) ในเดือนเม.ย. เพิ่มมากขึ้นจากที่ขาดดุล 867 ล้านเหรียญสหรัฐ ในเดือนมี.ค.  
ศูนย์วิจัยกสิกรไทย ประเมินว่า มูลค่าการส่งออกที่ปรับทบทวนลงในช่วงเดือนเม.ย. นั้น (ซึ่งส่วนหนึ่งสะท้อนผลของจำนวนวันทำการที่น้อยในระหว่างเดือน) คงจะมีผลกระทบต่อภาพรวมของทิศทางการส่งออกในช่วงไตรมาสที่ 2/2556 โดยคาดว่า อัตราการขยายตัวของการส่งออกน่าจะอยู่ต่ำกว่า 5.0% (YoY) เล็กน้อย ซึ่งถือว่ายังไม่ดีขึ้นอย่างมีนัยสำคัญจากไตรมาสแรกที่ขยายตัว 4.3% (YoY) โดยยังคงต้องจับตาทิศทางของการส่งออกในช่วงเดือนพ.ค.-มิ.ย. 2556 ว่า จะสามารถฟื้นระดับกลับมาได้มากน้อยเพียงไร โดยเฉพาะอย่างยิ่งท่ามกลางบรรยากาศความไม่ชัดเจนของการฟื้นตัวของเศรษฐกิจโลกที่ยังมีผลต่อเนื่องมายังช่วงไตรมาสที่ 2/2256 แม้ว่าเงินบาทจะเริ่มมีทิศทางที่อ่อนค่าลงแล้วก็ตาม  
แม้ในขณะนี้ ข้อมูลการส่งออกเดือนเม.ย.ที่ปรับใหม่นั้น ยังไม่กระทบต่อแนวโน้มการส่งออกของไทยทั้งปี 2556 โดยศูนย์วิจัยกสิกรไทยยังคงกรอบคาดการณ์ไว้ที่ 4.0-9.0% (ค่ากลาง 7.0%) อย่างไรก็ดี คงต้องยอมรับว่า แนวโน้มการส่งออกของไทยในช่วงที่เหลือของปีนั้น ยังคงขึ้นอยู่กับตัวแปรสำคัญ คือ การฟื้นตัวของเศรษฐกิจประเทศคู่ค้า รวมถึงทิศทางราคาทองคำและสินค้าเกษตรในตลาดโลก ขณะที่ เครื่องชี้สำคัญเบื้องต้น ก็คือ ข้อมูลการส่งออกในเดือนมิ.ย.-ส.ค. 2556 ว่าจะมีทิศทางที่ดีขึ้น ตามอานิสงส์จากผลของฐานที่ต่ำ (ที่ทำให้การส่งออกหดตัวลงต่อเนื่องในช่วงดังกล่าว) ได้หรือไม่